
Etanol átalakításának vizsgálata különböző nanostruktúrált TiO2 hordozós Rh katalizátorokon

Napjainkban igen fontos feladat, környezetbarát, megújuló energiaforrások használata. Egy lehetséges jelölt a biomasszából nyert etanol. Az etanol katalitikus átalakításában a legaktívabbak a hordozós fémkatalizátorok [1]. A nanotechnológia gyors fejlődése maga után vonja, hogy nanostrukturált rendszereket alkalmazzunk hordozóként az előbb említett katalizátorokban. Tanszékünkön már sokat foglalkoztak az etanol bontásának és reformálásának vizsgálatával hagyományos hordozós fémkatalizátorokon. Mi elsősorban a nanostrukturált titanát nanocső, nanoszál és összehasonlításként TiO2 (Degussa P25) hordozókat és hordozós Rh katalizátorokat vizsgáltunk az említett reakciókban. A méréseket áramlásos kvarc csőreaktorban végeztük, általában 330oC-on, a termékeket gázkromatográffal detektáltuk és bizonyos esetekben tömegspektrométert is használtunk.
A vizsgálatok során kiderült, hogy a különböző nanostrukturált hordozós Rh katalizátorok eltérően viselkednek, tehát a reakció termékeit és az etanol konverzióját a hordozó szerkezete befolyásolja [2]. Az etanol bontásában a fő termék minden esetben acetaldehid volt. A TiO2 hordozós katalizátoroknál magas konverziókat mértünk (70 %), és az acetaldehid mellett hidrogént is detektáltunk. A nanostrukturált hordozós katalizátorok esetén jelentősen kisebb volt a konverzió (15-30 %). De a termékek között nem találtunk hidrogént. A titanát nanocső és nanoszál hordozós Rh katalizátorok viselkedése is eltérő a vizsgált reakciókban. Az etanol reformálása során termékként CO2-t és H2 kaptunk az acetaldehid mellett. A hordozó ezekben az esetekben is jelentősen befolyásolta a konverziót és a termékösszetételt. Ennek pontosabb feltérképezésének érdekében deuterált etanolt alkalmaztunk reaktánsként.

